Eiropas Parlamenta 2007. gada 10. maija rezolūcija par 1968. gada Tules katastrofas sekām sabiedrības veselībai (Lūgumraksts Nr. 720/2002) (2006/2012(INI))



Oficiālais Vēstnesis 076 E , 27/03/2008 Lpp. 0122 - 0124



P6_TA(2007)0182 Vides aizsardzība pret radiāciju pēc militārās lidmašīnas katastrofas Grenlandē Eiropas Parlamenta 2007. gada 10. maija rezolūcija par 1968. gada Tules katastrofas sekām sabiedrības veselībai (Lūgumraksts Nr. 720/2002) (2006/2012(INI)) Eiropas Parlaments, - ņemot vērā Lūgumrakstu Nr. 720/2002, - ņemot vērā EK līguma 21. pantu, kas ikvienam Eiropas Savienības pilsonim piešķir tiesības iesniegt lūgumrakstu Eiropas Parlamentam saskaņā ar 194. pantu, - ņemot vērā Euratom līguma 107c pantu un EK līguma 194. pantu, saskaņā ar kuru ikvienam Eiropas Savienības pilsonim un ikvienai fiziskai vai juridiskai personai, kura dzīvo vai kura ir reģistrējusi uzņēmumu kādā dalībvalstī, ir tiesības individuāli vai kopā ar citiem pilsoņiem vai personām iesniegt Eiropas Parlamentam lūgumrakstu sakarā ar jautājumu, kas skar Kopienas darbības jomas un kas viņu vai to tieši ietekmē, - ņemot vērā Padomes 1996. gada 13. maija Direktīvu 96/29/Euratom, kas nosaka drošības pamatstandartus darba ņēmēju un iedzīvotāju veselības aizsardzībai pret jonizējošā starojuma radītajām briesmām [1], - ņemot vērā Eiropas Kopienu Tiesas 2005. gada 12. aprīļa spriedumu lietā C-61/03, Komisija/Apvienotā Karaliste, un 2006. gada 9. marta spriedumu lietā C-65/04, Komisija/Apvienotā Karaliste, - ņemot vērā Reglamenta 192. panta 1. punktu, - ņemot vērā Lūgumrakstu komitejas ziņojumu (A6-0156/2007), A. tā kā lūgumraksta iesniedzējs ir izvirzījis ļoti svarīgus jautājumus un nopietnas problēmas un tā kā mērķis aizsargāt sabiedrības veselību un vidi pret briesmām, kas saistītas ar kodolenerģijas izmantošanu, ir ārkārtīgi svarīgs, kā to atzinusi EK Tiesa; B. tā kā lūgumrakstā ir atklāts, ka pēc katastrofas, kurā 1968. gadā Tulē, Grenlandē, cieta ASV lidmašīna B-52, kas pārvadāja kodolieročus, darbinieki un iedzīvotāji tika apstaroti ar ārkārtīgi bīstamu ieroču kategorijas plutoniju; C. tā kā daudzi no tiem, kas izdzīvoja Tules katastrofā, medicīniskās uzraudzības trūkuma dēļ ir miruši no radiācijas izraisītām slimībām un tā kā pastāv risks, ka ar šādām nāvējošām slimībām saslims citi izdzīvojušie; D. tā kā Tules katastrofā izdzīvojušo personu veselības uzraudzība ļautu agrīni noteikt radiācijas izraisītas slimības un atvieglotu to ārstēšanu; E. tā kā Dānijas valdība ir paudusi nodomu veicināt maksimālu atklātību par "attīrīšanas" operāciju, kas notika pēc Tules katastrofas; F. tā kā Eiropas Atomenerģijas kopienas dibināšanas līguma (EAEK) 2. panta b) apakšpunkts nosaka, ka Kopiena "ievieš vienotus drošības standartus darbinieku un visas sabiedrības veselības aizsardzībai, kā arī raugās, lai tos piemērotu"; G. tā kā EK Tiesa ir nospriedusi, ka EAEK līguma nodaļa par veselības aizsardzību un darba drošību ir "vienots kopums, kas Komisijai piešķir ievērojamas pilnvaras, lai aizsargātu iedzīvotājus un vidi pret kodolpiesārņojuma risku". [2] un tā kā EK Tiesa ir arī apstiprinājusi šo noteikumu paplašinātu interpretāciju, lai nodrošinātu "vienotu un efektīvu vispārējās sabiedrības veselības aizsardzību pret draudiem, kas rodas no jonizējošās radiācijas, neatkarīgi no radiācijas avota" [3]; H. tā kā Komisija un Dānijas Karaliste ir pastāvīgi atteikušās atzīt, ka EAEK līgums un saskaņā ar to pieņemtie tiesību akti ir jāpiemēro attiecībā uz Tules katastrofas vēlākajām sekām; 1. atzīmē, ka saskaņā ar EK Tiesas juridikatūru Kopienas jaunie noteikumi principā attiecas uz tādu situāciju nākotnes sekām, kas radušās pirms jauno noteikumu stāšanās spēkā; 2. secina, ka EAEK līgums bija spēkā attiecībā uz Dānijas Karalisti un bija tai saistošs no tās pievienošanās dienas un ka tāpēc tas attiecās uz nākotnes sekām tām situācijām, kas radās pirms Dānijas Karalistes pievienošanās Kopienām; 3. norāda, ka EAEK līgums bija spēkā attiecībā uz Grenlandi divpadsmit gadus laika posmā no Dānijas pievienošanās 1973. gadā līdz 1985. gada 1. janvārim, kad stājās spēkā Līgums, ar ko attiecībā uz Grenlandi groza Eiropas Kopienu dibināšanas līgumu; tomēr, tā kā pēdējam minētajam līgumam nav atpakaļejoša spēka, Dānijas Karalistei joprojām ir saistošas visas pastāvošās juridiskās saistības attiecībā uz notikumiem Grenlandes teritorijā pirms 1985. gada 1. janvāra, turklāt 1968. gada katastrofas vēlākās sekas cilvēku veselībai skar ne tikai Grenlandi, jo ir skaidrs, ka daudzi darbinieki, tostarp Eiropas iedzīvotāji, kopš tā laika ir pārcēlušies uz Dānijas kontinentālo daļu; 4. atzīmē neseno juridikatūru par to, ka EAEK līgums "nav piemērojams attiecībā uz kodolenerģijas izmantošanu militārām vajadzībām" [4], tomēr uzskata, ka EK Tiesa savu sašaurināto EAEK līguma darbības jomas interpretāciju skaidri saistīja ar nepieciešamību aizsargāt svarīgas dalībvalstu nacionālās aizsardzības intereses; 5. uzstāj, ka uz iepriekš minēto EAEK līguma darbības jomas ierobežojumu nedrīkst atsaukties, lai izvairītos no veselības aizsardzības un darba drošības tiesību aktu piemērošanas situācijās, kad iespējamās militārās vajadzības attiecas uz kādu trešo valsti, kad kodolenerģiju izmanto, pārkāpjot starptautisku nolīgumu, un kad vienīgā praktiski iespējamā saikne ar dalībvalsts aizsardzības interesēm ir tas, ka kodolmateriālu noplūde ir notikusi tās teritorijā; 6. atzīmē, ka Direktīvas 96/29/Euratom 2. panta 3. punkts attiecas uz gadījumiem, kad notikusi ilgstoša pakļaušana starojumam, ko rada radiācijas avārijas vēlāka ietekme; 7. aicina Dānijas Karalisti ciešā sadarbībā ar Grenlandes iestādēm un saskaņā ar minētās direktīvas 38. pantu uzsākt "uzraudzības un iejaukšanās pasākumus" saistībā ar ilgstošajām Tules katastrofas vēlākajām sekām un saskaņā ar minētās direktīvas 53. pantu veikt "apstarošanas kontroles pasākumus" un īstenot "atbilstīgu iejaukšanos, (..) ņemot vērā situācijas patiesās raksturīgās īpatnības"; 8. uzskatot, ka pamattiesības ir Kopienas tiesību vispārējo principu sastāvdaļa, un ņemot vērā pozitīvās saistības, ko paredz Eiropas Cilvēktiesību un pamattiesību aizsardzības konvencijas 2. un 8. pants, aicina dalībvalstis, kas ir iesaistītas tādās bīstamās darbībās, kam var būt slēptas kaitīgas sekas ar tām saistītu personu veselībai, nodrošināt efektīvas un pieejamas procedūras izveidi, kas šādām personām dotu iespēju saņemt visu vajadzīgo un atbilstošo informāciju; 9. aicina dalībvalstis nekavējoties īstenot un piemērot Direktīvu 96/29/Euratom un mudina Komisiju aktīvi vērsties pret jebkādu saistību neizpildi šai sakarā; 10. pauž šaubas, ka Dānijas Karaliste ir pilnībā izpildījusi pienākumus, ko tai attiecībā uz Tules katastrofu un tās vēlākajām sekām uzliek Direktīva 96/29/Euratom; 11. pauž nopietnas bažas par pastāvošajiem trūkumiem attiecībā uz iedzīvotāju veselības aizsardzību saistībā ar kodolenerģijas izmantošanu militārām vajadzībām; 12. aicina Komisiju iesniegt priekšlikumu attiecībā uz svarīgiem sabiedrības veselības un vides jautājumiem, kas saistīti ar kodolenerģijas izmantošanu militārām vajadzībām, lai minētos trūkumus novērstu; 13. uzskata, ka EAEK līguma pamatnoteikumi kopš tā stāšanās spēkā nav būtiski grozīti un ir jāatjaunina; 14. uzdod priekšsēdētājam iesniegt šo rezolūciju Padomei un Komisijai, kā arī Dānijas Karalistes valdībai un Parlamentam. [1] OV L 159, 29.6.1996., 1. lpp. [2] Lieta 187/87, Sārzeme [Saarland], 1988, ERP 5013, 11. punkts. [3] Lieta 70/88, Parlaments/Padome, 1991, ERP I-4529, 14. punkts. [4] Lieta 61/03, Komisija/Apvienotā Karaliste, 2005., ECR I-2477 "Jason reaktors", 44. punkts. --------------------------------------------------